

পাঠ 10
মহাদুর্দশার সময়
শিক্ষকের নির্দেশিকা  ·  দেখো, শোনো ও বাঁচো – বই 1: ঈশ্বরের সঙ্গে শুরু
	উদ্দেশ্য
	শিশুদের শেখানো যে, ভীষণ কষ্টও ইয়োবকে ঈশ্বরের কাছ থেকে সরিয়ে নিতে পারেনি।

	শাস্ত্রপাঠ
	ইয়োব 1:13-22

	মুখস্থ পদ
	ইয়োব 1:21
[ইয়োব] বললেন: “মায়ের গর্ভ থেকে আমি উলঙ্গ এসেছি, উলঙ্গই ফিরে যাব। সদাপ্রভু দিয়েছিলেন, সদাপ্রভুই নিয়ে নিয়েছেন; সদাপ্রভুর নাম প্রশংসিত হোক।”



পাঠ উপস্থাপন
শুরুর কথা
শিশুদের তাদের জীবনের কিছু আনন্দের দিনের কথা শ্রেণিকে বলতে বলুন। হয়তো তারা কিছু দুঃখের স্মৃতিও ভাগ করে নিতে ইচ্ছুক হবে।
আজকের শিক্ষার মূল বিষয়গুলি
1.	ইয়োব এক সময় খুব সুখী মানুষ ছিলেন। ছবি 9 দেখান। প্রশ্নের মাধ্যমে শ্রেণিকে পাঠ 9 পুনরালোচনায় নিয়ে যান। নিচের বিষয়গুলো তুলে ধরুন: ইয়োব ছিলেন ধনী, সৎ এবং সুখী পরিবারের মানুষ। তিনি কোনো পুরস্কারের আশা না করেই ঈশ্বরের সেবা করতেন। তাঁর অনেক সুখের দিন ছিল। কিন্তু শয়তান তাঁকে পরীক্ষা করার জন্য উঠেপড়ে লেগেছিল। তাঁর জীবনে এমন একদিন এল যখন তিনি নানা ভয়ংকর খবর পেলেন।
2.	একজন বার্তাবাহক এসে ইয়োবকে জানাল যে, শত্রুরা তাঁর গাধা ও বলদগুলোর দেখাশোনায় নিযুক্ত চাকরদের হত্যা করে সব গাধা ও বলদ চুরি করে নিয়ে গেছে (1:13-15)।
3.	তার পিছু পিছুই এল দ্বিতীয় এক চাকর, সে খবর আনল যে, বজ্রপাতে তাঁর সব ভেড়া ও মেষপালকেরা মারা গেছে (1:16)।
4.	তারপর তৃতীয় এক চাকর এসে ইয়োবকে বলল যে, পাশের এক গোষ্ঠীর লোকেরা তাঁর উটগুলোর রক্ষকদের হত্যা করে সব উট নিয়ে চলে গেছে (1:17)।
5.	চতুর্থ চাকর সবচেয়ে খারাপ খবর আনল। ইয়োবের ছেলেমেয়েরা বড় ভাইয়ের বাড়িতে ভোজ খাচ্ছিল, এমন সময় প্রচণ্ড ঝড়ো হাওয়া বাড়িটি ধ্বংস করে দিল এবং এক আঘাতে তাঁর সব সন্তান মারা গেল (1:18-19)।
6.	ইয়োব তাঁর চাকরদের জানানো ভয়ংকর খবর মেনে নিলেন। যে চাকরেরা প্রাণ নিয়ে পালিয়ে এসে খবর দিয়েছিল, তিনি তাদের শাস্তি দিলেন না; এতে তাদের কোনো দোষ ছিল না। ঈশ্বরের উপরেও তিনি রাগ করলেন না। ছবি 10 দেখান। ইয়োব কেবল গভীরভাবে দুঃখিত হলেন, যা তাঁর কাজেই বোঝা যায় (1:20-21)।
মুখস্থ পদটি মনে গেঁথে দিন
এটি তুলনামূলকভাবে একটি দীর্ঘ পদ। শিশুরা ছোট হলে শুধু দ্বিতীয় অংশটি শেখান (“সদাপ্রভু দিয়েছিলেন …” থেকে)।
গল্পের প্রতি আমাদের সাড়া
বিপদ প্রায়ই মানুষকে ঈশ্বরের কাছ থেকে দূরে সরিয়ে দেয়। কিন্তু ইয়োব জানতেন যে ঈশ্বর সার্বভৌম এবং সমস্ত ভালো জিনিসের উৎস (1:21)। তাই তাঁর বিপদ তাঁকে ঈশ্বরের আরও কাছে নিয়ে এল। এটি আমাদের অনুসরণযোগ্য একটি দৃষ্টান্ত।

